钦定古今图书集成/明伦汇编/氏族典/第298卷 > 《廖用贤尚友录》 > 姜才
## 钦定古今图书集成/明伦汇编/氏族典/第298卷 > 《廖用贤尚友录》 > 姜才

按《宋史姜才传》，“才，濠州人，貌短悍，少被掠，入河朔，稍
长亡归，隶淮南兵中，以善战名，为通州副都统。才知
兵，善骑射，抚士卒有恩，至临阵，军律凛凛。贾似道出
师，才以兵属孙虎臣为先锋，所向辟易，时德祐元年
也。明年，宋亡，才泣涕誓死。益王在福州，以龙神四厢
都指挥使、保康军承宣使召才。才至泰州，将入海，阿”
术以兵追及，围泰州，使使者招之降，才不听。会才疽
发背，不能战，诸将遂开门降。都统曹安国入才卧内，
执之以献，阿术爱其忠勇，欲降而用之，才肆为慢言，
阿术怒，剐之扬州。才临刑，夏贵出其傍，才切齿曰：“若
见我，宁不愧死邪！”有洪福者，夏贵家僮也，积劳为镇
巢、雄江左军统制，镇江北。贵既臣附，招福不听。大兵
攻城久不拔，遣贵至城下，好语语福，请单骑入城。福
信之。门发而伏兵起，执福父子，屠城中。贵泣杀福子大源、大渊，次及福。福大骂，数贵不忠，身南向死。